- Visionsløst ud over alle grænser. Skuffelsen hos forældrene i Vestervig er enorm, efter kommunalbestyrelsen i Thisted tirsdag aften valgte at lukke den lokale skole. - Udvalgsformand Peter Larsen (V) har været imod, at der skulle drives skole i Vestervig og har jo ikke ønsket at føre en reel debat med borgerne omkring det her. Derfor er alle nuancer heller ikke kommet på bordet, siger hun om processen, der efter hendes mening "er kørt af sporet", siger formanden for Skolebestyrelsen Henriette Blander Steffensen. Hun føler ikke, at den lille landsbyskole nogensinde fik en reel chance for at eksistere. At politikerne havde alt for travlt med at centralisere for meget. - Det er et billede af en kommunalbestyrelse, der nægter at gøre op med den forældede økonomiske silotænkning, der praktiseres i kommunerne, hvor man ikke kigger på den samlede kommunekasse som én kasse – og heller ikke er i stand til at udvise det mod, det vil kræve at tænke anderledes,, siger Henriette Blander Steffensen. Vil åbne ny skole Allerede onsdag begynder Henriette Blander Steffensen og flere andre forældre arbejdet med at etablere en privat- eller friskole. - Vi forventer at indkalde alle forældre og kommende forældre til et informationsmøde i starten af august. Vi skal have afdækket opbakningen til en privat- eller friskole, der bliver for alle i Sydthy, der måtte være interesserede, og så skal vi have skabt det økonomiske fundament. Her er vi fortrøstningsfulde, siger Henriette Blander Steffensen. Hun frygter dog, at prisen på bygningerne bliver så høj, at forældrene i stedet tvinges til at bygge nye, billigere lokaler. - Det bliver spændende at se, om Thisted Kommunalbestyrelse ønsker at tryne Vestervig totalt og sætter prisen bygningerne så højt, at vi skal bygge nyt og efterlade de gamle bygninger, som spøgelsesbygninger og en skamstøtte over en forkert beslutning, eller om Thisted Kommune har bare lidt ordentlighed i behold og trods alt bakker op om et nyt skoletilbud, der ikke er i kommunalt regi, siger hun. Vælger eleverne ikke at fortsætte på en eventuel ny fri- eller privatskole, overflyttes de til kommuneskolen i Hurup. VIDEO: Se mere om skolelukninger i Thisted Kommune:

Opsummering:
En gruppe borgere ønsker at oprette en privat- eller friskole fra næste skoleår.